16.6.2023
SK
Úradný vestník Európskej únie
C 214/31 Streda 18. januára 2023
10. zdôrazňuje, že v záujme nového geopolitického vymedzenia, ktoré je potrebné ako reakcia na aktuálne výzvy, by EÚ mala formovať svoju SZBP na základe týchto štyroch opatrení: — prispôsobenie inštitucionálnych a rozhodovacích mechanizmov EÚ a vytváranie politickej vôle a jednoty v oblasti zahraničnej a bezpečnostnej politiky tým, že sa zavedie hlasovanie kvalifikovanou väčšinou, aby sa umožnili včasné preventívne opatrenia a rýchla reakcia, — sfunkčnenie strategickej autonómie a solidarity a zároveň posilnenie prístupu k multilateralizmu a alianciám, zníženie strategickej závislosti od nedemokratických režimov a zvýšenie odolnosti Únie, — zaujatie vedúcej úlohy pri posilňovaní multilateralizmu, upevňovanie a konsolidácia spojenectiev a partnerstiev a budovanie nových strategických partnerstiev pre lepší svet s podobne zmýšľajúcimi demokratickými partnermi a zároveň zameranie sa na asertívnosť autoritárskych a totalitných režimov, — posilnenie parlamentnej diplomacie ako preventívneho a účinného nástroja zahraničnej politiky; 11. zdôrazňuje, že ambiciózne odhodlanie a rétorika používaná vo vonkajšej politike EÚ v oblasti ľudských práv si vyžaduje konzistentný a príkladný postoj; vyjadruje preto poľutovanie nad tým, že EÚ je v praxi aj naďalej nekonzistentná, pokiaľ ide o porovnateľné situácie v oblasti ľudských práv vo svete; vyjadruje ďalej poľutovanie nad zhoršovaním situácie v oblasti ľudských práv a právneho štátu vo viacerých členských štátoch, čo podkopáva dôveryhodnosť EÚ; vyzýva EÚ a jej členské štáty, aby išli príkladom a dôsledne dodržiavali ľudské práva; 12. zdôrazňuje, že EÚ by sa mala aj naďalej angažovať, pokiaľ ide o kontrolu zbrojenia a viacstranné dohody o odzbrojení a nešírení zbraní.
Posilnenie inštitucionálnych a rozhodovacích mechanizmov EÚ v oblasti zahraničnej a bezpečnostnej politiky 13. víta pozoruhodnú jednotu a odhodlanie EÚ rýchlo a rozhodne reagovať na ruskú útočnú vojnu proti Ukrajine; naliehavo vyzýva členské štáty, aby túto vysokú a jednotnú úroveň podpory Ukrajiny a jej občanov zachovali a ešte ju v prípade potreby zvýšili v súlade s vyvíjajúcimi sa potrebami Ukrajiny a záväzkami EÚ voči nezávislosti, zvrchovanosti a územnej celistvosti Ukrajiny; požaduje rovnakú úroveň jednoty aj v prípade útokov proti našim demokraciám alebo spoločným hodnotám v budúcnosti; 14. vyzýva členské štáty, aby si zachovali jednotu a odhodlanie a budovali na tejto bezprecedentnej úrovni spolupráce; podčiarkuje význam jednoty a dôsledného dodržiavania hodnôt a zásad, na ktorých je Únia vybudovaná, ako aj udržiavania tejto jednoty a ďalšieho posilňovania strategickej suverenity, bezpečnosti a odolnosti EÚ a jej členských štátov efektívnejším rozhodovaním v oblasti SZBP, čo by sa dalo dosiahnuť: a) čo najrýchlejším prechodom na hlasovanie kvalifikovanou väčšinou pri rozhodovaní vo všetkých oblastiach SZBP, pričom do jedného roka by sa mohlo začať prioritnými oblasťami, akými sú napríklad globálny sankčný režim EÚ v oblasti ľudských práv a ďalšie oblasti zahraničnej politiky, a to využitím premosťovacích doložiek stanovených v zmluvách, s výnimkou vytvárania vojenských misií alebo operácií s výkonným mandátom v rámci SBOP, v prípade ktorých sa aj naďalej musí vyžadovať jednomyseľnosť; b) zvolaním konventu aktivovaním postupu revízie zmlúv podľa článku 48 Zmluvy o EÚ s cieľom okrem iného zakotviť do zmlúv hlasovanie kvalifikovanou väčšinou vo všetkých otázkach týkajúcich sa SZBP EÚ; c) úsilím o vytvorenie skutočnej vojenskej a obrannej únie, ktorá je interoperabilná a doplnková k aliancii NATO a ktorá môže v prípade potreby konať nezávisle; d) podporou využívania konštruktívneho zdržania sa hlasovania v súlade s článkom 31 ods.
1 Zmluvy o EÚ, kým nebude v plnej miere zavedené hlasovanie kvalifikovanou väčšinou pri rozhodnutiach, ktoré nemajú vojenský alebo obranný význam;